Born This Way: The Remix
Born This Way: The Remix — ამერიკელ პოპ მომღერალ ლედი გაგას მეორე რემიქსული ალბომი, რომელიც გამოიცა 2011 წლის 18 ნოემბერს ლეიბლზე Interscope Records. ალბომში შესულია მომღერლის მეორე სტუდიური ალბომის Born This Way სიმღერების რემიქსები. კრებული ასევე შესულია ბოქ-სეტში — Born This Way: The Collection, სადაც შესულია 17 სიმღერა გაგას მეორე სტუდიური ალბომიდან და HBO-ს სპეციალური კონცერტის Lady Gaga Presents the Monster Ball Tour: At Madison Square Garden DVD გამოცემა. რემიქსების უმრავლესობა ასევე გამოცემული იქნა ალბომის თითოეული სინგლის EP რემიქსულ კრებულებში. ალბომი ძირითადად არის ელექტრონული და საცეკვაო ჩანაწერი, რომელზეც იგრძნობა ევროპოპის, დაბსტეპის და ტექნოს გავლენა. ალბომმა კრიტიკოსების მხრიდან შერეული შეფასება დაიმსახურა, თუმცა დადებითად შეაფასეს The Weeknd-ის, Twin Shadow-ს და Guéna LG-ს რემიქსები. კოპილაცია კომერციულად წარუმატებელი აღმოჩნდა, შევიდა მხოლოდ ათი ქვეყნის ჩარტში. ყველაზე მაღალი პოზიცია დაიკავა იაპონიის ჩარტში სადაც სერტიფიცირებული იქნა ოქროთი, ხოლო აშშ-ის ბილბორდ 200-ში დაიკავა 105-ე პოზიცია.